ntráciu Nitrosanu a Polibaritu môžeme použiť až do tzv. obdobia prášenia liesky.
Za vhodného počasia vrubľujeme kôstkoviny. K vrubľu ihneď priväzujeme vystuženú paličku ako ochranu proti vylomeniu vtákmi a neskôr, keď vyženú ušľachtilé výhonky, priväzujeme ich, aby ich nevylomil vietor.
Korunky novovysadených stromčekov režeme základným rezom. Prvé režeme všetky kôstkoviny, po nich jadroviny a posledné broskyne (keď pučia). Robíme aj výchovný rez a dokončíme presvetlenie. Kopeme jamy pre vysadenie stromčekov, ktoré hneď zasypeme za súčasného zásobného hnojenia kompostom a priemyselnými hnojivami. Sadíme stromčeky a kríky všetkých druhov, na ktorých hneď zrežeme korunky a rany zatrieme. Ostatné ( nie čerstvo presadené) stromy a jahody dostanú asi tretinu celoročnej dávky hnojív. Do pareniska sejeme na predpestovanie priesad semeno cibule (nie sadzačku), šalát a hlúboviny. Priesady z februárového výsevu rozsádzame do voľného pareniska. Bude to šalát, kaleráb a karfiol. Medzi ne sejeme reďkovku kultivaru Saxa. Priesady rajčiakov a papriky sadíme do rašelinových zakoreňovačov a držíme v parenisku. Pokračujeme v sejbe reďkovky, karotky a hrášku do voľnej pôdy na záhony.
Papuľky, astrovky, čínske klinčeky, nechtíky a portulaky sejeme do studeného pareniska a v teplých polohách aj von do voľnej pôdy.
Vlastnosti kultivarov uvedených druhov
Slivky bývajú podlhovasté, idú od kôstky, dužina je žltá a má originálnu "slivkovú" vôňu. Sú však aj slivky guľatého tvaru.
Černošická je veľmi úrodná, dozrieva v júli. Drsné polohy neznáša.
Slivka domáca, Bystricka, Muškátová, Gemerská a Brnenská sú pre veľké plody, cukornatosť, arómu i úrodnosť najhodnotnejšie slivky vôbec. Sú vhodné (podľa typu) najmä do stredných dostatočne vlhkých polôh.
Dozrievajú od augusta do septembra.
Väčšie, guľatejšie, ale nie také voňavé plody má Zimmerova a pomerne veľká je aj Wangenheimova. Dozrievajú v auguste a septembri a znesú aj menej priaznivé oblasti. Prekrásny, veľkoplodý a rodivý kultivar Stenley (dozrieva v auguste) chuťovo neuspokojuje, je nevýrazný, prázdny.
Zo slív je vhodná skorá Bonne de Bry (Bryská), ktorá je tmavá, drobnejšia a z veľkoplodných žltá sliva Ontario.
Ringloty – Zelená ringlota malá (skorá) dozrievajúca v auguste. Zelená ringlota veľká (neskorá) dozrievajúca v auguste až v septembri, od ktorej sa len fialovým zafarbením šupky odlišuje Althanova. Znesú aj drsnejšie polohy, ak sa im vyberie chránené stanovište. Majú najmä konzervárenskú hodnotu.
Mirabelky sú pomerne málo rozšírené, hoci znášajú aj drsné polohy, keď majú dosť slnečné stanovište. Sú vhodné začerstva najmä pre deti, ale aj na kompóty. Plody majú žltú farbu šupky aj dužiny. Sú ako zmiešanina ringlôt guľaté, kôstka je tiež guľatá a dobre sa oddeľuje od dužiny. Vyzerajú takmer ako veľké žlté čerešne.
Mirabelka Flotowa dozrieva v júli až v auguste, Mirabelka Nancyská v auguste až v septembri. Im podobný je Špendlík katalónsky s podlhovastými plodmi.
Emil Maslík
tajomník OV SZZ